Saar
Saar on täielikult veega ümbritsetud maismaa. Saare mõiste alla ei mahu kivid ja mandrid. Seega otsustab suurus, kas tegemist on saarega või mitte. Kindlat suuruse alammäära ei saa siiski anda. Ülempiiriks on väikseim manner Austraalia. Enamasti mõeldakse saarte all meresaari, kuid ka jõe- ja järvesaared on saared. Väikseid saari nimetatakse laidudeks, rahudeks, nasvadeks, mäkkideks, kivideks, kuivadeks jne. Üksteisele lähedal asuvad saared moodustavad saarestiku.